Document ID: 32011R1051

REGULAMENTUL DE PUNERE ÎN APLICARE (UE) NR. 1051/2011 AL COMISIEI
din 20 octombrie 2011
de punere în aplicare a Regulamentului (UE) nr. 692/2011 al Parlamentului European și al Consiliului privind statisticile europene referitoare la turism, în ceea ce privește structura rapoartelor de calitate și transmiterea datelor
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 692/2011 al Parlamentului European și al Consiliului din 6 iulie 2011 privind statisticile europene referitoare la turism (1), în special articolul 6 alineatul (4) și articolul 9 alineatele (2) și (3),
întrucât:
(1)
Regulamentul (UE) nr. 692/2011 a stabilit un cadru comun pentru dezvoltarea, producerea și difuzarea sistematică a statisticilor europene referitoare la turism.
(2)
Un nivel rezonabil al calității ar trebui asigurat pentru informațiile diseminate și pentru întreținerea seriilor existente de date statistice referitoare la turism.
(3)
Ar trebui să se stabilească structura rapoartelor de calitate și condițiile de realizare a acestora, precum și detaliile practice pentru transmiterea datelor.
(4)
Este adecvat să se utilizeze, în cea mai mare măsură posibilă, statisticile europene privind turismul, respectându-se în același timp confidențialitatea înregistrărilor de date individuale.
(5)
Ar trebui ca anumite informații să fie puse la dispoziția statelor membre pentru a completa gradul de acoperire statistică a turismului la nivel național.
(6)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Condițiile de realizare a rapoartelor de calitate și structura acestora sunt cele stabilite în anexa I.
Articolul 2
Standardul de schimb pentru tabelele agregate este cel stabilit în anexa II.
Articolul 3
Standardul de schimb pentru fișierele cu microdate este cel stabilit în anexa III.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 octombrie 2011.

Labels: 12
19
0